**Braille-neuvottelukunnan kokous 4/2015**

Aika: keskiviikko 11.11.2015 klo 10.30  
Paikka: Celia-kirjasto, kokoushuone Cely

Paikalla: Teuvo Heikkonen

Riitta Eronen

Markku Leskinen (etäyhteydellä)

Tuija Piili-Jokinen

Maria von Rutenberg

Kirsi Ylänne

Teemu Kuusisto

Sihteeri: Tiia Haapakoski

**Pöytäkirja**

1. Kokouksen avaus ja päätösvaltaisuus

Kokous avattiin klo 10.36 ja todettiin päätösvaltaiseksi.

2. Edellisen kokouksen pöytäkirjan (26.8.2015) hyväksyminen

Edellisen kokouksen pöytäkirja hyväksyttiin.

3. Pohjoismaisen kokouksen ja seminaarin jälkitunnelmat

Kokousta pidettiin onnistuneena, vieraat olivat olleet tyytyväisiä. Erityisesti perjantain runsasta keskustelua pidettiin hyvänä, ja esiintyjistä Tuukka Ojalaa kiitettiin. Äänite kokouksesta lisätään neuvottelukunnan sivuille, kunhan tarvittavat luvat saadaan. Mietittiin blogin perustamista joko neuvottelukunnan sivuille tai jollekin saavutettavalle, apuvälineitä tukevalle blogialustalle, esim. Bloggeriin. Blogiin kirjoittaisivat neuvottelukunnan jäsenet. Tämä lisätään ensi vuoden toimintasuunnitelmaan.

4. Murra koodi ja sen jakaminen

Murra koodista otettu 1000 kpl:n painos, siitä Onervaan n. 700 kpl. Onervassa jaetaan kiertävien ohjaavien opettajien mukaan kouluihin. Julkaisua mennyt myös erilaisten oppijoiden päivään sekä lasten kuntoutukseen. Celiassa tehdään mainoslehtinen julkaisusta opettajille ja vanhemmille. Jaetaan esim. Educa-messuilla ja Selkokeskuksen kautta. Keskusteltiin mahdollisen ruotsinnoksen tekemisestä samoilla kuvilla.

5. Pisteoppaiden tilanne ja Celian remontti

Celian remontista johtuen Pisteoppaita uhkaa hävittäminen. Tuija ehdotti oppaiden myyntiä Valterin rakenteilla olevasta verkkokaupasta, jolla varasto Mikkelissä. Tuote muuttuisi maksulliseksi posti-, varastointi- yms. kulujen kattamiseksi. Ilmoitus uudesta tilauspaikasta Airutiin ja neuvottelukunnan verkkosivuille tilauslinkki.

6. Tilannekatsaus taloustilanteeseen

Budjetista on jäämässä rahaa yli. Pohjoismaisen kokouksen tila- ja tarjoilukulut jäivät alle arvion, samoin julkaisutoiminnan ja seminaarimatkojen kulut. Ylijäämää pyritään käyttämään tämän vuoden puolella seuraavasti: Kotuksen Suvi Syrjänen laskuttaa sanastotyön kokonaisuudessaan ja tilataan Murra koodi-julkaisusta toinen 1000 kpl painos. Ensi vuoden seminaarimatkoja olisi hyvä jo suunnitella. Tiedossa ovat Pariisin ja Tukholman seminaarit keväällä. Neuvottelukunta voisi matkustaa kokoustamaan Jyväskylään.

7. Tilannekatsaus toimintasuunnitelman toteutumiseen

Toimintasuunnitelmasta toteutettiin Goodfeel-pistenuottikoulutus, pohjoismainen kokous, opinnäytetyön palkitseminen sekä seminaariosallistumisesta Novir-seminaari. Neuvottelukunnan sivut on käännetty ruotsiksi. Murra koodi julkaistu. Matematiikan ASCII-merkintöjen päivitys on työn alla Teemulla. Näkövammaisalan sanaston toimitustyö on käynnissä. Kahdeksan pisteen merkkien hyväksyminen siirtyy ensi vuoteen. Seppo Mallenius Celian tuotannosta tekee esityksen Foneettisen oppaan käsikirjoituksesta, toteutetaan Celiassa. Pisteet 2000 - matematiikan opasta ei ehditty työstää tänä vuonna, ASCII-merkinnät kiireellisemmät.

Muuta keskustelua:

Apuvälineiden hakemiseen yläkouluun ei enää tarvita kuudennen luokan päättötodistusta, hakemuksen voi tehdä jo aiemmin. Parantaa tilannetta poistamalla viiveen apuvälineiden käytön aloittamisessa seitsemännen luokan alussa. Keskusteltiin apuvälineiden saamisen tiukoista kriteereistä ja Kelan puutteellisesta asiantuntemuksesta. Tuija selvittää, onko apuvälineiden hankinnasta asiasta jotakin muistiota, ja lähettää Celialle.

Keskusteltiin sähköisistä ylioppilaskirjoituksista. Tuija on harjoitellut Abitin koejärjestelmän käyttöä ja tavannut Digabin väkeä. Keväällä on viimeinen iso harjoitus ja erityisjärjestelyjen testaus. Kirsi on ottanut yhteyttä kokeita laativiin ja tarjonnut asiantuntija-apua. Palataan alkuvuodesta asiaan, erityisesti matemaattisiin merkintöihin ja visuaalisiin osiin kokeessa.

Kirsi kertoi Ääni kirjalle -seminaarista, jossa oli mukana kustantajien edustajia, yleisiä kirjastoja, äänikirjojen lukijoita sekä kirjailijavieras. Kaupallisten äänikirjojen kustannukset suuret ja myynti toistaiseksi vähäistä, kustantajille äänikirjat ovat keino saada sisältöä omaan verkkoon. Suomessa käytetään vielä vanhoja formaatteja verrattuna esim. Ruotsiin. Äänikirjaa tai e-kirjaa ei nähdä Suomessa itsenäisenä kirjamuotona, vaan painetun kylkiäisenä tai lisämateriaalina. Kustantajille oikeudet iso ja vaikea kysymys, lupien saaminen aiheuttaa paljon työtä. Seminaarissa oli vilkasta ja avointa keskustelua, ja jatkoa toivottavasti seuraa.

Myyrät-pelin tekijästä Laura Kalolasta tulossa juttu Silmäterään.

Teemu esitteli motivointiin ja pisteiden oppimiseen liittyen tekstipohjaisen Ascii-merkeistä rakennetun ADOM-seikkailupelin. Tämän tyyppisellä pelillä voisi korvata vanhoja hahmottamistehtäviä sekä opettaa pistenäytön käyttöä ja innostaa lapsia pistekirjoituksen opetteluun.

Keskusteltiin pelien käytöstä opetuksessa sekä näkövammaisten tietojenkäsittelyä opiskelevien nuorten osaamisen hyödyntämisestä. Olisiko mahdollista kehittää suomenkielinen tekstipohjainen peli motivoimaan pisteiden opettelua? Saataisiinko tätä tekemään opiskelijaryhmä, voisiko tarjota ohjelmistotuotantoprojektiksi? Voisiko peli olla englanninkielinen? Todettiin, että tarvitaan myös monentasoista motivointia, ja että näkövammaisen opetuksen paketti on joka tapauksessa oltava hyvin valmiiksi mietitty, että opettajat pystyvät ottamaan sen helposti käyttöön muun opetuksen ohella.

8. Keskustelua ensi vuodesta

Keskusteltiin Braille reader in the family-julkaisun kääntämisestä jatkoksi Murra koodille. Ruotsissa on myös tehty koulujen rehtoreille suunnattu opas, Suomessa voisi olla vastaava. Opas sisältää tietoa pistekirjoituksesta sekä näkövammaisella oppilaan oikeuksista. Mietittiin tukea Celian pisteasiakasvastaava Marjo Kauttoselle lapsen pistepolun rakentamiseen.

Tuija ja Maria mahdollisesti Pariisin seminaariin 17.-19.3. Tuija mahdollisesti Tukholman seminaariin 16.-18.5.

Ensi vuonna pyritään edelleen vaikuttamaan esteettömyyden vahvistamiseen digitalisaatiossa. Mietittävä, mitä tukea neuvottelukunta voisi antaa näkövammaisten ohjelmoinnin opetukseen. Keskusteltiin ohjelmoinnin opetuksen välineistä ja mahdollisuuksista. Tuija selvittää OPSin tilannetta tältä osin, miten on otettu näkövammaiset huomioon. Teemu voi tarvittaessa viedä eteenpäin yliopistolla idean tasolla, mutta varsinaista toimintaa varten tarvitaan yhteistyöhenkilöt ja valmiimmat suunnitelmat. Jatketaan keskustelua sähköpostitse.

Tämän vuoden jouluksi suunnitteilla Joulupukin kirje pisteillä ja neliväripainatuksella. Painatus tehdään Keskusliitossa, neuvottelukunta voisi maksaa painatuksen.

European Accessibility Act julkaistaan joulukuussa. Sisältöä ei ole vielä nähtävissä, joten ei tiedetä mitä siinä on verkkopalveluista.

Teemu jatkaa Ascii-merkintöjen kanssa, kun jotain valmista, jaetaan nähtäväksi neuvottelukunnalle.

Katsotaan ensi vuoden toimintasuunnitelman luonnosta sähköpostitse jo ennen seuraavaa kokousta.

9. Seuraavan kokouksen ajankohta

Seuraava kokous pidetään torstaina 28.1. klo 10.30.

10. Kokouksen päättäminen

Kokous päätettiin klo 12.33.